Marián Masný

Marián Masný (* 13. august 1950, Chynorany) je bývalý slovenský futbalista a reprezentant Československa.
Klubová kariéra.
Rýchly, technicky vybavený hráč s nevyspytateľnou kľučkou, jeden z najlepších krídelných útočníkov svojej doby v Európe. S futbalom začínal v Rybanoch, pokračoval v doraste Bánoviec nad Bebravou, kde v jednej sezóne nastrieľal 40 gólov z 82 . Počas vojenskej služby bol hráčom Dukly Banská Bystrica v II. československej lige, prvé dva góly strelil v sezóne 1969/70 v Pardubiciach (3:1) . V sezóne 1970/71 bol s 13 gólmi tretí najlepší strelec II. československej ligy. Dvakrát dosiahol štyri góly v zápase, proti Ústí nad Labem (5:0) a Bardejovu (5:1) . 
Prestúpil do Slovana Bratislava, kde tvoril dlhé roky obávanú útočnú trojicu s Jánom Čapkovičom a Jánom Švehlíkom. V československej lige debutoval 11. augusta 1971 proti AC Nitra (2:1), prvé dva ligové góly strelil 16. augusta 1971 Sparte Praha pri vysokom víťazstve 6:1 . V belasom drese odohral 11 a pol sezóny, v 320 zápasoch strelil 97 gólov. Na Tehelnom poli získal dva majstrovské tituly, dvakrát vyhral Česko-slovenský pohár a štyrikrát Slovenský pohár. V sezóne 1980/81 sa stal s 16 gólmi kráľom ligových strelcov. 
V európskych pohároch má Masný bilanciu 14 zápasov, štyri góly. V Európskom pohári majstrov trikrát skóroval v zápasoch s Anderlechtom Brusel (4:2 , 1:3), strelil víťazný gól anglickému majstrovi Derby County (1:0) . 
O Masného mal veľký záujem Olympiakos Pireus, ale po neúpešnom vystúpení reprezentácie na MS 1982 nedostal povolenie na prestup . Na jar 1983 prestúpil do mužstva SC Neusiedl, v rakúskej lige debutoval 19. marca 1983 v zápase 16. kola proti VÖEST Linz (3:1) , v súťaži však odohral len deväť zápasov kvôli zraneniu kolena. V kariére pokračoval v ZŤS Petržalka, mužstvu pomohol v sezóne 1983/84 k prvenstvu v SNFL a k postupu do I. ligy.
V Petržalke si pripísal do štatistík ďalších 27 ligových zápasov a šesť gólov. Prvé dva ligové góly za Petržalku dal Masný podobne ako v drese Slovana Sparte Praha, ktorá nečakane prehrala s nováčikom 1:2 . Masný sa tak priblížil na jeden gól k hranici sto gólov, tú dosiahol 4. novembra 1984 v stretnutí s ZVL Žilina a stal sa členom Klubu ligových kanonierov . Petržalka obsadila v sezóne 1984/85 zostupovú 15. priečku, Masný odohral ďalšiu sezónu v SNFL, po zlúčení Petržalky s Interom Bratislava pokračoval v novovzniknutom klube Inter ZŤS Bratislava. V sezóne 1986/87 odohral za klub šesť zápasov, strelil jeden gól. Kariéru ukončil ako 46-ročný v tíme nižšej rakúskej súťaže Mönchhof.
Dvakrát sa umiestnil v ankete Zlatá lopta France Football, v roku 1976 obsadil deviate miesto , v roku 1978 mu patrila 18. priečka . V tom istom roku bol tretí v ankete Futbalista roka. V ankete Futbalista storočia na Slovensku bol ôsmy, v roku 2018 ho uviedli do Siene slávy slovenského futbalu.
Marián Masný je mladším bratom Vojtecha Masného, tiež reprezentanta a člena strieborného mužstva z OH 1964 v Tokiu.
Reprezentačná kariéra.
V reprezentácii Československa debutoval 25. septembra 1974 v Prahe proti Nemeckej demokratickej republike (3:1). Prvý gól strelil vo svojom druhom reprezentačnom štarte proti Švédsku (4:0). Bol členom tímu, ktoré získalo titul majstrov Európy 1976. V kľúčovom zápase kvalifikácie o postup na záverečný turnaj vyhralo Československo nad Anglickom 2:1, obidva góly padli po Masného centroch a hlavičkách Zdeňka Nehodu a Dušana Galisa . Na záverečnom turnaji v Juhoslávii patril Masný k najlepším hráčom, zaradili ho do najlepšej jedenástky šampionátu. Vo finále s za stavu 2:0 mal veľkú šancu dať tretí gól, ale jeho strela tesne minula bránu Seppa Maiera. Po remíze 2:2 po predĺžení rozhodol o majstrovi Európy penaltový rozstrel, Masný bol prvým úspešným exekútorom. 
Obhajca titulu si vybojoval postup aj na nasledujúce majstrovstvá Európy 1980 v Taliansku. V kvalifikácii bol Masný s piatimi gólmi najlepším strelcom mužstva, vynikol najmä v zápase v Švédsku (3:1), keď strelil dva góly a tretí pridal po jeho vyrazenej strele Nehoda . Československo získalo na ME 1980 bronzové medaily, v stretnutí o 3. miesto s domácim (1:1) opäť rozhodoval penaltový rozstrel, v ktorom boli úspešnejší čs. futbalisti. Zaujímavosťou je, že prvých päť jedenástok kopali tí istí hráči ako v Belehrade 1976, dokonca v tom istom poradí . 
Masný sa zúčastnil MS 1982 v Španielsku, kde však pre nedoliečené zranenie len dvakrát striedal v zápasoch s Anglickom (0:2) a Francúzskom (1:1). Boli to jeho posledné reprezentačné štarty, najcennejší dres obliekol 75×, najviac zo všetkých Slovákov. S 18 gólmi je druhým najlepším strelcom - Slovákom v čs. reprezentácii za Adolfom Schererom (22 gólov). Strelecky sa presadil aj proti elitným mužstvám Nemecka (3:4), Talianska (3:0) či Španielska (1:0).
Úspechy.
Reprezentačné
Klubové
Individuálne